Φιλαρμονική Εταιρεία Μάντζαρος

Η Φιλαρμονική Εταιρεία «Μάντζαρος» (ΦΕΜ) είναι μουσικοεκπαιδευτικός οργανισμός με έδρα την Κέρκυρα.

Η Φιλαρμονική Εταιρεία «Μάντζαρος» ιδρύθηκε τον Ιούνιο του 1890 από μια ομάδα νέων οι οποίοι δύο χρόνια νωρίτερα είχαν δημιουργήσει τον «Ψυχαγωγικό Συνεταιρισμό».Η ιστορική διαδρομή των Φιλαρμονικών της Κέρκυρας, CNN.gr, 7 Μαρτίου 2022 Αποτελεί έτσι τη δεύτερη παλαιότερη φιλαρμονική εταιρεία στην Κέρκυρα, μετά τη Φιλαρμονική Εταιρεία Κερκύρας. Η νέα φιλαρμονική εταιρείας έλαβε το όνομα του συνθέτη Νικόλαου Μάντζαρου, του ιδρυτή της Επτανησιακής Σχολής.

Πρώτος αρχιμουσικός της διατέλεσε ο Αναστάσιος Ρινόπουλος, ιδρυτικό μέλος της ΦΕΜ και γιος του πρώτου προέδρου της Φιλαρμονικής Εταιρείας Κερκύρας, Γεράσιμου Ρινόπουλου. Ο πρώτος πρόεδρος του ΔΣ της Φιλαρμονικής Εταιρείας «Μάντζαρος» διατέλεσε ο Λεωνίδας Βλάχος.

Η πρώτη δημόσια εμφάνιση της μπάντας της Φιλαρμονικής Εταιρείας «Μάντζαρος» πραγματοποιήθηκε την Κυριακή 4 Νοεμβρίου του 1890, κατά τη λιτανεία του σκηνώματος του Αγίου Σπυρίδωνα, προστάτη της Κέρκυρας. Το 1896 συμμετείχε στις εκδηλώσεις για τους πρώτους σύγχρονους Ολυμπιακούς Αγώνες, στην Αθήνα, και ήταν εκείνη που ανέκρουσε τον Εθνικό Ύμνο στην Τελετή ΈναρξηςΗ ιστορία των Φιλαρμονικών της Κέρκυρας, ogdoo.gr, 4 Μαΐου 2019. Το 1954 έγινε η πρώτη φιλαρμονική στην Ελλάδα που ένταξε στο σώμα της μια γυναίκα μουσικό.ΣΥΝΤΟΜΟ ΙΣΤΟΡΙΚΟ ΤΗΣ ΦΙΛΑΡΜΟΝΙΚΗΣ ΕΤΑΙΡΙΑΣ «ΜΑΝΤΖΑΡΟΣ»

Η Φιλαρμονική Εταιρεία Μάντζαρος διατηρεί μια σειρά από μουσικά σύνολα, το πιο γνωστό από τα οποία είναι η μπάντα της. Διατηρεί επίσης Σχολείο Μουσικής, στο υπάρχουν σχολές μουσικής θεωρίας, ξύλινων πνευστών, χάλκινων πνευστών, κρουστών και πιάνου, ενώ διαθέτει και τμήμα εκμάθησης για παιδιά με μαθησιακές δυσκολίες.

Έχει βραβευτεί για την εκπαιδευτική, καλλιτεχνική και πολιτιστική προσφορά της, το 1987 από την Ακαδημία Αθηνών και το 2005 από το Ινστιτούτο για την πολιτιστική ολοκλήρωση της Ευρώπης «ROBERT SCHUMAN», ενώ το Ιούλιο του 2016 έλαβε το 1ο χρυσό βραβείο στο Διεθνές Φεστιβάλ Μουσικών Συγκροτημάτων, Word Orchestra Festival Vienna, στη Βιέννη.

 Δραστηριότητες 
 Το 1896, η ΦΕΜ συμμετείχε στις καλλιτεχνικές εκδηλώσεις των πρώτων σύγχρονων Ολυμπιακών Αγώνων της Αθήνας.
 Προπολεμικά ήταν η μόνη Φιλαρμονική η οποία δεχόταν στις τάξεις της ως μαθητές, παιδιά προερχόμενα από την Εβραϊκή Κοινότητα.
 Το 1950 ιδρύει Σχολή Φωνητικής
 Το 1952 ιδρύει Συμφωνική Ορχήστρα
 Το 1954, για πρώτη φορά στην Ελλάδα, εμφανίζονται με το Μουσικό Σώμα της «Μάντζαρος» και γυναίκες μουσικοί.
 Το 1974 δημιουργεί Μαθητική Μπάντα (Μπαντίνα).
 Το 1982 ιδρύει τμήμα Μαζορετών. Τον ίδιο χρόνο, έγιναν εντυπωσιακές εμφανίσεις του Μουσικού Σώματος σε Φεστιβάλ Φιλαρμονικών στη Βουλγαρία, καθώς και στην Τελετή Λήξης των Πανευρωπαϊκών αγώνων Στίβου, στο Παναθηναϊκό Στάδιο.
 Το 1985, μαζί με το τμήμα Μαζορετών, πραγματοποιήθηκαν εμφανίσεις στη Ρόδο και στην Βουλγαρία.
 Το 1986, έλαβε μέρος, στην Τελετή Έναρξης των Πανευρωπαϊκών αγώνων Βόλεϊ, στην Αθήνα.
 Το 1987 έλαβε το βραβείο της Ακαδημίας Αθηνών για την προσφορά της στην μουσική παιδεία της χώρας μας.
 Το 1990 για τον εορτασμό της εκατονταετηρίδας της Εταιρίας, πραγματοποιήθηκε μεγαλειώδης Συναυλία του Μουσικού Σώματος, της Μπαντίνας και του τμήματος Μαζορετών στο θέατρο “Παλλάς“ Αθηνών.
 Το 1991 με το Μουσικό Σώμα και το τμήμα Μαζορετών, έλαβε μέρος στην Τελετή Έναρξης του 8ου Παγκοσμίου Πρωταθλήματος Χειροσφαίρισης Νέων, στο Στάδιο Ειρήνης και Φιλίας (Σ.Ε.Φ.).
 Το 1993, έδωσε συναυλία στο Θέατρο «Παλλάς» Αθηνών, στο πλαίσιο των εορτασμών για το έτος «Καποδίστρια».
 Το 1996, κατόπιν πρόσκλησης του Πολιτιστικού τμήματος του Δήμου Βιέννης, σε συνεργασία με την Ομοσπονδία Φιλαρμονικών της Αυστρίας, η ΦΕΜ συμμετείχε στο 17ο Πανευρωπαϊκό Φεστιβάλ Φιλαρμονικών της Βιέννης, δηλαδή σε μία Παναυστριακή εκδήλωση με διεθνή συμμετοχή. Η Φιλαρμονική «Μάντζαρος» εκπροσώπησε επάξια την Μουσική παράδοση της Κέρκυρας και γενικότερα της Ελλάδας στην «παγκόσμια πρωτεύουσα» της μουσικής.
 Το 2000, η Μπαντίνα της ΦΕΜ έλαβε μέρος, μαζί με την Μπάντα από το Bad Saarow του Ανόβερο, σε συναυλίες στο Ανόβερο και το Βερολίνο, στο πλαίσιο της Διεθνούς Εμπορικής Έκθεσης “Expo 2000 Hanover”.
 Το 2003 πραγματοποίησε Συναυλία στην αίθουσα της Εθνικής Λυρικής Σκηνής.
 To 2005, η ΦΕΜ Βραβεύτηκε από το Ινστιτούτο για την Πολιτιστική Ολοκλήρωση της Ευρώπης, «ROBERT SCHUMANN», για την προσφορά της στον πολιτισμό.
 Το 2007 συμμετείχε στην μεγάλη στρατιωτική παρέλαση της Θεσσαλονίκης, για τον εορτασμό της επετείου της 28ης Οκτωβρίου.
 Το 2009 η «ΜΑΝΤΖΑΡΟΣ », με τη σύμπραξη της Χορωδίας Κερκύρας, έδωσε πανηγυρική συναυλία με έργα επτανησίων συνθετών, στην Αίθουσα Φίλων της Μουσικής του Μεγάρου Μουσικής Αθηνών, για την επέτειο καθιέρωσης των δύο πρώτων στροφών του «Ύμνου εις την Ελευθερίαν», του Νικολάου Χαλικιόπουλου – Μάντζαρου, ως επίσημου Εθνικού ύμνου της Ελλάδας.
 Το 2011, στο Μέγαρο Μουσικής Θεσσαλονίκης, η Φιλαρμονική έδωσε πανηγυρική Συναυλία, με την ευκαιρία της υποδοχής του ιερού λειψάνου της χειρός του Αγίου Σπυρίδωνος στην Θεσσαλονίκη, αλλά και των 90 χρόνων οπό την ίδρυση της προσφυγικής συνοικίας της Τριανδρίας και τη θεμελίωση του Ι.Ν. Αγίου Σπυρίδωνος Τριανδρίας.
 Το 2013 συμμετείχε σε διεθνές Φεστιβάλ Φιλαρμονικών στη Βουλγαρία
 Από το 2013 έως το 2016, είχε αναλάβει σε συνεργασία με τον όμιλο «ΑΝΤΕΝΝΑ», την προβολή για πρώτη φορά στην Κέρκυρα, των παραστάσεων όπερας από την “METROPOLITAN OPERA” της Νέας Υόρκης και των παραστάσεων μπαλέτου από το “COVENT GARDEN” του Λονδίνου.
 Τις 21 Ιουνίου 2014, για πρώτη φορά στην Κέρκυρα, δίνει και καθιερώνει από τότε, επίσημη Συναυλία του Μουσικού Σώματος για τον εορτασμό της Παγκόσμιας Ημέρας Μουσικής.
 Τον Ιούλιο του 2014, συμμετείχε στο 2ο Φεστιβάλ φιλαρμονικών Λευκάδας.
 Το Νοέμβρη του 2014, καθιερώνει τον 1ο Πανελλήνιο Διαγωνισμό Σύνθεσης πρωτότυπου έργου για Μπάντα, ο οποίος από το 2017 γίνεται Διεθνής.
 Το 2016 βραβεύτηκε από την Ιερά Μητρόπολη Κερκύρας, Παξών και Διαποντίων Νήσων, για το μουσικό και πολιτιστικό της έργο.
 Τον Ιούλιο του 2016 (29-31/7/16) συμμετείχε μετά από πρόσκληση στο Διεθνές Φεστιβάλ Μουσικών Συγκροτημάτων στην Βιέννη (World Orchestra Festival Vienna 2016), όπου σε Συναυλία που έδωσε τις 31 Ιουλίου στην Αίθουσα Φίλων της Μουσικής «Musikverein», τιμήθηκε με το πρώτο Χρυσό βραβείο μεταξύ 19 μουσικών συγκροτημάτων από όλο τον κόσμο και ο Αρχιμουσικός, Σωκράτης Άνθης, με την διάκριση του Εξαίρετου Μαέστρου.
 Το 2017 συμμετείχε έδωσε Συναυλία στην Πάφο της Κύπρου, στο πλαίσιο των εκδηλώσεων Πάφος – Πολιτιστική Πρωτεύουσα της Ευρώπης 2017.
 Τον Απρίλιο του 2019 η Φιλαρμονική, προσκληθείσα από την ελληνική ομογένεια των Η.Π.Α, ταξίδεψε στη Νέα Υόρκη, όπου πραγματοποίησε Συναυλία και έλαβε μέρος στην μεγαλειώδη παρέλαση για τον εορτασμό της 25ης Μαρτίου που πραγματοποιείται στην 5ης Λεωφόρο του Μανχάταν, συνοδεύουσα στην παρέλαση το άγημα των Ευζώνων της Προεδρικής Φρουράς.
 Το Νοέμβρη του 2019 έδωσε Συναυλία στο Teatro Communale της πόλης Matera της Ιταλίας, στο πλαίσιο των εκδηλώσεων της Συνόδου των Εμπορικών Επιμελητηρίων Νοτίου Ευρώπης.
 Κάθε χρόνο, το Μουσικό Σώμα της Φιλαρμονικής «Μάντζαρος», πραγματοποιεί τουλάχιστον τέσσερις επίσημες συναυλίες στην Κέρκυρα, αλλά και δυο – τρείς συναυλίες εκτός Κερκύρας, κατόπιν σχετικών προσκλήσεων.
 Το Μουσικό Σώμα της ΦΕΜ, συμμετέχει ανελλιπώς από την ίδρυσή του σε όλες τις προγραμματισμένες ετήσιες θρησκευτικές και εθνικές εκδηλώσεις του νησιού.

Το Μουσικό Σώμα, σε πλήρη σύνθεση, αποτελείται σήμερα από 300 μουσικούς.

Από τον Σεπτέμβριο του 2013, Καλλιτεχνικός Διευθυντής και Αρχιμουσικός, είναι ο διεθνούς φήμης τρομπετίστας και παλιός μουσικός της Φ. Ε. «ΜΑΝΤΖΑΡΟΣ»,  Σωκράτης Άνθης.

Παραπομπές

Σχετική Βιβλιογραφία
Καρδάμης Κώστας, ΟΙ ΜΠΑΝΤΕΣ ΤΗΣ ΚΕΡΚΥΡΑΣ, ΜΟΥΣΙΚΕΣ ΣΤΟΝ ΔΡΟΜΟ, εκ. ΚΑΛΕΙΔΟΣΚΟΠΙΟ (2019) 
Μοτσενίγος, Σπύρος: Νεοελληνική μουσική : συμβολή εις την ιστορίαν της (1958)

Εξωτερικοί σύνδεσμοι
Φιλαρμονική Εταιρεία Μάντζαρος

Μαντζαρος